METSÄKONEALAN TUTKINTOTOIMIKUNTA LAUSUNTO

27.9.2013

Opetus- ja kulttuuriministeriö

Asia: Lausuntopyyntö ammatillisen koulutuksen tutkintojärjestelmän kehittämistä koskevasta luonnoksesta hallituksen esitykseksi

Diaarinumero: OKM/122/040/2011

Asiakirjan tunnus / Docid: 219604

Opetus- ja kulttuuriministeriön työ- ja ohjausryhmän tehtävänä on ollut pohjaehdotuksen laatiminen tutkintojärjestelmän kehittämistä varten sekä valmistella ehdotusten pohjalta tarvittavat muutokset ammatillista koulutusta ja ammatillista aikuiskoulutusta koskeviin säädöksiin ja määräyksiin. Muutokset säädöksiin ja määräyksiin tulevat voimaan vuonna 2014.

YLEISTÄ LAUSUNNOLLA OLEVASTA AMMATILLISEN KOULUTUKSEN TUTKINTOJÄRJESTELMÄN KEHITTÄMISEEN LIITTYVÄSTÄ AINEISTOSTA

Opetuksen tavoitteita, sisältöjä, menetelmiä, laatua ja arviointia on kehitettävä ajan ja alojen työelämän osaamistarpeita vastaaviksi.

Ammatillisen koulutuksen laatu ja tutkintojen kautta hankittu osaaminen varmistetaan riittävän lähiopetuksen ja ohjauksen sekä työssäoppimisen avulla. Metsäkonealan tutkintotoimikunta korostaa opiskelijoiden oikeutta saada opetusta ja ohjausta, niin lähiopetuksessa kuin työssäoppimisjakson aikana. Metsäkonealan tutkintotoimikunta esittää opetuksen määrän säätämistä niin, että lähiopetusta olisi 32 h/ov, opiskelijaryhmän koko saisi olla enintään 16 opiskelijaa teoriaopetuksessa ja kaksi opiskelijaa yhtä metsätyökonetta kohden. Yhtä opinto-ohjaajaa kohden olisi 200 ohjattavaa. Tämä olisi opetustyön resursoinnin perusta, jonka pohjalta voisi toimintatapoja vaihdella oppimistavoitteiden saavuttamiseksi. Oppimistavoitteissa on otettava yksilölliset metsäkoneopetuksen tarpeet huomioon.

Metsäkonealan tutkintotoimikunta kannattaa tutkintojen sisällöllistä kehittämistä ja tutkintorakenteen selkiyttämistä. Edelleen on oleellista, että tutkintojen rakennetta, toteutusta ja rahoitusta säätelevät ohjeet, määräykset ja lainsäädäntö yhteensopivia keskenään. On tärkeää tarkastella ammatillisia tutkintoja kokonaisuutena, kun tutkintorakenteisiin tehdään muutoksia. Tutkintorakenteen tulee tukea ammattialalla tapahtuvia osaamistarpeiden muutoksia ja yksilöiden urakehitystä.

Hallituksen esitys eduskunnalle laeiksi ammatillisesta koulutuksesta annetun lain, ammatillisesta aikuiskoulutuksesta annetun lain, opintotukilain 5 a §:n ja työttömyysturvalain 2 luvun 10 §:n muuttamisesta

Pidämme hyvänä asiana, että selkeytetään tutkintorakenteita ja tutkintojen perusteita. Työelämän tarpeet ja muutokset luovat pohjan ammatillisille tutkinnoille. Esityksen yksilöllisten oppimispolkujen joustava muodostuminen on hyvä asia, mutta se ei saa johtaa siihen, että ammattinimikkeittäin perusammattiosaaminen heikkenee. Koulutusjärjestelmän tehtävä on tuottaa ammattialoittain riittävästi osaavaa työvoimaa.

Tutkintonimikkeitä ei tule liikaa laajentaa, koska ammatti-identiteetti on tärkeä asia oppilaille ja työntekijöille. Vaarana on, että osaaminen ei ole tunnistettavissa työnantajien keskuudessa, jos ammattinimikkeet laajentuvat liikaa yleisiksi toimialaa kuvaaviksi termeiksi.

Esityksen 2 §:ään koulutuksen tarkoituksesta esitämme lisättäväksi: edistää työllisyyttä ja **yrittäjyyttä.** Yrittäjyyden edistäminen koulutuksen avulla on tärkeää, sillä tulevaisuudessa yhä useammat tulevat työllistämään itsensä yrittäjinä.

## Metsäkonealan tutkintotoimikunta pitää hyvänä asiana, että 16 §:ssä määritellään työssäoppiminen. Perustutkinnoissa erityisesti tulee panostaa työssäoppimiseen, joka on monilla toimialoilla, kuten metsäkonetyöaloilla hyvä opetusmuoto. Työssäoppimisen laajuus tulee olla riittävä ja selkeästi määritelty. Asetuksella tarkemmin säädettäessä työssäoppimisen sopimista oppilaitoksen ja työnantajan välillä haluamme korostaa sitä, että oppilaitoksilta vaaditaan riittävästi ohjattua työssäopetusta ja tukea työpaikoilla tapahtuvaa opetusta. Työssäoppimisen resurssit tulee turvata, jotta oppilaitokset ja opettajat pystyvät tarjoamaan riittävästi henkilökohtaista ohjausta ja tukea oppilaalle työssäoppimisen aikana. Tämä edistää koulutuksen ja työelämän vuorovaikutusta sekä tukee opettajien ammattitaidon ylläpitoa ja kehittämistä.

## Metsäkonealan tutkintotoimikunta pitää tärkeänä, että opiskelija ymmärtää, mitä työssäoppimisella tarkoitetaan ja tunnistaa työyhteisön merkityksen voimavarana oppimisessa. Opiskelija tutustuu ammatilliseen kasvuun liittyviin näkökulmiin ja soveltaa niitä kehittäen omaa ammatillista kasvuaan. Opiskelija oppii toimimaan erilaisissa yhteisöissä sekä kehittää yhteisön toimintaa työssäjaksamista tukevaksi. Työpaikkaohjaajan roolin ja tehtävän vetovoimaisuutta kehittämällä lisätään sitoutumista ja motivoitumista tehtävään sekä koulutuksen kiinnostavuuteen. Samalla tavoitteellinen työssäoppiminen ylläpitää opettajan ja työpaikkaohjaajan työelämätaitoja.

Edelleen korostamme, että työssäoppimisjakson aikana pidetään työssäoppimispaikalla keskusteluja, johon osallistuvat opiskelija, työpaikkaohjaaja ja opettaja. Jakson alussa käytävässä keskustelussa tutustutaan työssäoppimisohjelmaan, opiskelijan työtehtäviin sekä ammattiosaamisen näyttöjen sisältöön ja arviointikohteisiin.

Laajennettu työssäoppimisen käsite tulee tunnistaa lainsäädäntöä uudistettaessa. Tämä tarkoittaa, että perusopetus voidaan järjestää nykyistä joustavammin ja laajemmin ostopalveluna yritysten tiloissa, välineillä ja henkilöstön avulla.

Laajennetussa käytäntöpainotteisen opetuksen lisääntymisen vaikutukset on huomioitava mm.:

* + - Koulutuksen ja työn vuorottelu opetuksessa
    - Yksilöllisten oppimispolkujen toteutuminen
    - Työnantajien osallistuminen ja tukeminen
    - Opettajien tukeminen työssäoppimistoiminnassa
    - Työssäoppimisen laatutyön kehittäminen
    - Alueellinen ja alakohtainen kattavuus
    - Tuki ja merkitys koulutukselle, johon on vaikea saada opiskelijoita
    - Tuki ja merkitys koulutukselle, jonka opetusta on vaikea toteuttaa oppilaitoksessa
    - Työssäoppimisen tukitoimet ja ohjauspalvelut

Esityksessä esitetään edelleen, että ammatillisena peruskoulutuksena suoritettavien ammatillisten perustutkintojen mitoitusperusteena otettaisiin käyttöön ECVET- pisteisiin perustuvat osaamisperusteet, jotka korvaisivat nykyisin käytetyt opintoviikot. Ammatillisiin perustutkintoihin kuuluvia yhteisiä tutkinnon osia selkeytettäisiin ryhmittelemällä ne aiempaa laajemmiksi osaamisperusteisiksi tutkinnon osiksi. Opintoviikkojen muuttaminen osaamispisteiksi ei saa johtaa tutkintoaikojen ja valmistumisaikojen pidentymiseen. Kansantalouden kannalta työurien pidentyminen alkupäästä ei saisi vaikeutua.

Osaamispisteet tulevat ensi vaiheessa käyttöön ammatillisena peruskoulutuksena suoritettavissa perustutkinnoissa. Se, että osaamispisteet eivät tule käyttöön samanaikaisesti näyttötutkinnoissa, ei saa kuitenkaan muodostua esteeksi tutkinnon suorittamistapojen joustavalle yhdistämiselle tai työelämän tarpeista lähteville osaamisyhdistelmille (esimerkiksi ammattitutkinnon osa osaksi ammatillista perustutkintoa). Kun osaamispisteistä on saatu käytännön kokemusta ammatillisena peruskoulutuksena suoritettavissa tutkinnoissa, tulisi tavoitteena olla siirtyminen samaan järjestelmään myös näyttötutkintojen osalta.

Tutkinnon osien pisteytys tulee tehdä yhteistyössä toimialakohtaisten työelämän edustajien kanssa. Tähän soveltuvia jo olemassa olevia elimiä ovat koulutus- ja tutkintotoimikunnat.

Metsäkonealan tutkintotoimikunta edellyttää, että opiskelijoille on oltava tarjolla riittävästi koneilla tehtävää harjoittelua lähiopetuksessa kouluilla ja riittävästi tuettua työssäoppimista työelämäjaksoilla sekä opintoja, joilla vahvistetaan ja tuetaan elinikäisen oppimisen taitoja ja annetaan valmiudet työelämään ja yhteiskuntaan.

Tauno Kivinen

puheenjohtaja